ไฟแนนซ์ทูเดย์
...เปิดศักราชใหม่ด้วยความฟิตเปรี๊ยะของ สมคิด จาตุศรีพิทักษ์ รองนายกฯ ที่ขยันขันแข็ง บุกไปขันนอต
11 ม.ค. 2559

โดย...ช.ชดา
...เปิดศักราชใหม่ด้วยความฟิตเปรี๊ยะของ สมคิด จาตุศรีพิทักษ์ รองนายกฯ ที่ขยันขันแข็ง บุกไปขันนอต มอบนโยบายให้หน่วยงานที่จะเป็นมือไม้ของรัฐบาลในการดูแลเศรษฐกิจ 
รองนายกฯ อินจัด ออก ปากว่า “หาก ธ.ก.ส.ดูแลเกษตรกรไม่ได้ก็ให้ยุบทิ้งไป” จนมีการหยิบประเด็นนี้ไปขยายใหญ่โต ถึงขั้นจะแต่งชุดดำประท้วงกัน เรื่องนี้แม้รองฯ สมคิด จะพูดจริง แต่เจตนาไม่ได้เป็นอย่างที่ว่า แค่ปลุกใจกัน แต่ดันไปทำร้ายจิตใจพนักงาน
พูดก็พูดเถอะ ธนาคารเพื่อการเกษตรและสหกรณ์การเกษตรแห่งนี้ เปรียบเหมือนมือขวาของทุกรัฐบาล รับใช้ใกล้ชิดในการช่วยเหลือเกษตรกรมาเนิ่นนาน แบงก์รัฐอื่นยังรับภาระหนักไม่เท่า คน ธ.ก.ส.เลยรู้สึกเสียใจที่รองฯ สมคิด พูดเอามันส์โดยไม่คิดถึงใจคนทำงาน 
...เลี้ยวมาที่เอสเอ็มอีแบงก์กันบ้าง มงคล ลีลาธรรม เอ็มดีใหม่ เข้าทำงานแล้ว กำลังปรับตัวเข้ากับพนักงานอยู่ คนเอสเอ็มอีแบงก์ส่วนใหญ่ไม่รู้จักผลงานมาก่อน แต่เห็นเอ็มดีใหม่หน้ายิ้ม เฟรนด์ลี่ ค่อยอุ่นใจ
เท่าที่รู้จักกันมา เฮียมงคลเป็นจนมีจิตสาธารณะสูง เป็นกันเอง คงจะปรับตัวเข้ากับคนแบงก์ได้ไม่ยาก
...ปีนี้ให้จับตาเบี้ยประกันภัยรถยนต์จะมีการขยับขึ้นหรือไม่ เพราะสมาคมประกันวินาศภัยรำดาบมาช่วงหนึ่งแล้วว่า จะขออนุญาตสำนักงาน คปภ.ขอให้เบี้ยประกันภัยรถยนต์ตามขนาดรถยนต์และความเสียหายที่แท้จริง ฟังแล้วอย่าคิดว่านี่คือการขึ้นเบี้ยประกันรถหรู แต่มันคือการขึ้นเบี้ยประกันรถอีโคคาร์
ที่จะต้องขึ้นเบี้ยประกันรถเล็กก็เพราะรถเล็กมีอัตราการเคลมสูง 2 ถึง 3 เท่าของเบี้ยประกันรับเข้า แม้จะจิ๋วแต่สถิติการชนไม่แจ๋ว ชนกันทุกวัน ในขณะที่รถหรู รถใหญ่ คนใช้กลับดูแลขับขี่อย่างดี แม้ค่าซ่อมจะแพงกว่ามาก แต่อัตราการชนก็น้อยกว่าหลายเท่า
เรื่องนี้ต้องวัดใจ สุทธิพล ทวีชัยการ เลขาธิการ คปภ.ว่าจะยอมหยิบเรื่องนี้มาพิจารณาหรือไม่ การขึ้นเบี้ยไม่แคล้วได้ก้อนอิฐมากกว่าดอกไม้
...โปรดทราบ หลังจากกรมสรรพากรปรับแบบฟอร์มการเสียภาษีเงินได้บุคคลธรรมดาให้สอดรับกับมาตรการช็อปช่วยชาติแล้ว ตั้งแต่สัปดาห์นี้มนุษย์เงินเดือนสามารถยื่นเสียภาษีทางอินเทอร์เน็ตได้แล้ว